Unsirn gar fruntliken grut und wat wy juwer leve to behegelicheit gedoen mogen altiidt tovor. Allirerwirdigeste und erwirdige in Got vedere und besundir leven hern und gunnere und ersamen strengen und woldochtigen leven frunde und gunnere. Juwen breff semptliken an uns gesant und geschreven tom Holme an sunte Marcus dage des hiligen ewangelisten hebben wy gancz leffliken entpfangen und wol vornomen, in deme juwe erwirdige und ersame leve int erste beruret von hern Cristern, hovetmane to Wyborch, wo jw de vorstaen hefft laten und to irkennen gegeven alz umb twedracht und unwillen, de upgestaen is tusschen em und unsir stadt Revall inwoners etc., und vort darna beruren, dat he de an unsirn allirgnedigesten hern den koningh wolde gebrocht hebben, und dat gy des nicht steden noch tolaten en wolden und umb unsir leve und fruntschopp und guder naburschopp willen geschuttet hebben etc. Des juwer allir herlicheit, leve und fruntschopp wy von grunde unsirs herten tomale hochliken dancken. Got geve, dat wy id umb juwir allir leve und fruntschopp weddir vorschulden moten, alz wy gherne wolden. So wet Got, dat id uns getruweliken leith is, dat zodane twedracht vorberurt entstanden is und so lange waren sall. Wy hadden umb der willen in unsirm breve an hern Cristern gesant eynir stede und tiidt vorramet tor Narwe xiv dage na sunte Johannis baptisten dage negestvolgende, doch upp sien behach. Is em desulve unse breff tor hant gekomen eddir nicht, hebbe wy noch nicht vornomen. So hebbe [wy] noch in unsirm breve, in giiffte desses breves an en gesant, ene stede und tiidt vorramet unsir beider tosampnekomynge tor Narwe upp den sundach negest vor unsir leven fruwen dage nativitatis negestvolgende und upp sien behach. Wente Got wet, wy segen dersulven schelinge und twedracht gherne en fruntlik ende und hebben des nenen twivell, wurde wy in eigener personen tosampnekomen, wy wolden erer mit der hulpe Godes wol to enem begherenden fruntliken ende komen undir enandir. Got almechtich beware juwe werde leve gesunt to langen zaligen tiiden. Gegeven upp unsirs ordins slote Dunemunde am dage corporis Cristi anno etc. xxx°.